Diari Oficial de la Generalitat Valenciana


Sumari del DOGV 8225, del 01-02-2018 (2018/805)

Extracte de la Resolució de 19 de gener de 2018, del president de CulturArts Generalitat, per la qual es convoca la concessió d'ajudes per a la creació de guions de llargmetratges cinematogràfic l'any 2018.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8225

Data del DOGV
:   01-02-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/805


Data del document
:   19-01-2018

Organisme emissor
:   Culturarts Generalitat

Tipus de document
:   Extracte

Anàlisi jurídica

 Descriptors 

:   * Culturarts Generalitat
    * ajuda pública
    * producció cinematogràfica

Extracte de la Resolució de 19 de gener de 2018, del president de CulturArts Generalitat, per la qual es convoca la concessió d'ajudes per a la creació de guions de llargmetratges cinematogràfic l'any 2018. [2018/805]  
BDNS (identif.): 383653.  
  
De conformitat amb el que preveuen els articles 17.3.b i 20.8.a de la Llei 38/2003, de 17 de novembre, general de subvencions, es publica l'extracte de la convocatòria el text complet de la qual pot consultar-se en la Base de Dades Nacionals de Subvencions:  
http://www.infosubvenciones.es/bdnstrans/GE/es/index  
  
Primer. Persones beneficiàries  
Podran obtindre la condició de persones beneficiàries d'aquestes ajudes les persones físiques que desitgen realitzar el treball de creació del guió d'un llargmetratge cinematogràfic en l'àmbit competencial de la Generalitat, segons disposa l'article 2, punt 2.3.2 de l'ordre de bases reguladores.  
Això cal entendre-ho d'acord amb el que preveu la línia de subvenció S6424000 dels pressupostos de la Generalitat per a 2018 aprovats per Llei 22/2017, de 29 de desembre, de pressupostos de la Generalitat (DOGV 8202, 30.12.2017), que correspon expressament a la promoció de l'escriptura de guions cinematogràfics per autors valencians,  
  
A aquests efectes, s'entén per valencians/valencianes els qui són naturals de la Comunitat Valenciana i els ciutadans de la Unió Europea que hi resideixen amb una antiguitat mínima d'1 any en la data en què finalitze el termini de presentació de la sol·licitud.  
En el cas que en un mateix projecte participen diferents autors, tots hauran de complir amb el que preveu aquest punt.  
  
Segon. Objecte  
Convocar la concessió d'ajudes per a la creació de guions de llargmetratges cinematogràfics dels gèneres d'animació, ficció i documental, per a l'exercici 2018, a fi d'ampliar les línies d'actuació i suport al sector audiovisual en l'àmbit competencial de la Generalitat, estimulant l'escriptura de guions cinematogràfics per mitjà de la concessió d'ajudes.  
Les ajudes es concediran d'acord amb els principis de publicitat, transparència, objectivitat, igualtat i no-discriminació i, per mitjà del règim de concurrència competitiva, per als treballs realitzats que tinguen lloc entre l'1 de gener i el 28 de desembre de 2018, ambdós inclosos.  
  
Per a obtindre la condició de beneficiari de les ajudes per al foment de la creació de guions de llargmetratge regulades en l'Ordre 33/2016,de 18 de juliol, de la Conselleria d'Educació, Investigació, Cultura i Esport (DOGV 7832, 20.07.2016), les persones sol·licitants hauran de complir els requisits establits en l'article 2, punt 2.3.2 de la mencionada Ordre.  
  
No es podrà presentar més d'un projecte per sol·licitant.  
No podran presentar-se a aquesta convocatòria projectes que es presenten a les convocatòries de desenvolupament i preparació de projectes de llargmetratges o de producció audiovisual de CulturArts corresponents a 2018.  
La concessió d'aquestes ajudes no és compatible amb l'obtenció d'altres diferents que puguen atorgar altres Administracions Públiques per a la creació del mateix guió de llargmetratge.  
  
Tercer. Bases reguladores  
Ordre 33/2016, de 18 de juliol, de la Conselleria d'Educació, Investigació, Cultura i Esport de la Generalitat, per la qual s'estableixen les bases reguladores per a la concessió de subvencions públiques en règim de concurrència competitiva de les diferents matèries culturals integrades en CulturArts Generalitat (DOGV 7832, 20.07.2016).  
  
Quart. Import  
D'acord amb l'esmentada Llei 22/2017, de 29 de desembre, de Pressupostos de la Generalitat per a 2018, les ajudes convocades s'imputaran al crèdit previst en la secció 09, entitat 00101 en la línia de subvenció S6424000, «Ajuda escriptura de guions cinematogràfics», inclosa en el capítol IV del pressupost de CulturArts Generalitat, per import global màxim de 128.000,00 €.  
  
Cinqué. Termini de presentació de sol·licituds  
El termini de presentació de sol·licituds serà de 20 dies hàbils a comptar de l'endemà de publicació de la present convocatòria en el Diari Oficial de la Generalitat Valenciana.  
  
Sisé. Sol·licitud i documentació  
Les sol·licituds hauran d'omplir-se necessàriament de conformitat amb el model de sol·licitud que s'adjunta com a annex I d'aquesta convocatòria, acompanyant-se dels documents o certificacions, originals o fotocòpies, a què es fa referència en cada apartat del model de sol·licitud.  
La documentació es presentarà en suport digital, ja siga a través de la presentació telemàtica o per mitjà de pen drive o CD, en cas de presentació presencial o per un altre mitjà. En aquest últim cas, el de presentació presencial o per un altre mitjà, només s'aportarà en paper l'annex I d'aquesta resolució, acompanyant el suport digital que incloga la resta de documents.  
Les sol·licituds hauran de desenvolupar els punts següents:  
- Declaració de les subvencions, ajudes, ingressos o recursos sol·licitats, percebuts o concedits i pendents de percepció per altres Administracions o institucions públiques i privades per a la mateixa finalitat, justificant-ne documentalment la quantia (apartat C del model de sol·licitud).  
- Declaració de minimis de l'exercici fiscal present i dels dos anteriors (apartat C del model de sol·licitud).  
- Declaració responsable de no incórrer en cap de les prohibicions per a obtindre la condició de beneficiari, especificades en els punts 2 i 3 de l'article 13 de la Llei 38/2003, de 17 de novembre, general de subvencions, en els termes que preveu l'article 13.7 de l'esmentat cos legal (apartat E del model de sol·licitud).  
Igualment, la sol·licitud haurà d'acompanyar-se de la següent documentació (apartat D del model de sol·licitud):  
a) Un exemplar dels documents següents:  
- Declaració de l'autor en què acredite la possessió dels drets en el cas que el guió estiga basat en una obra preexistent.  
  
- Qualsevol altra dada o document relacionat amb el projecte objecte de la sol·licitud, que els interessats consideren convenient aportar.  
  
b) Un exemplar del projecte anònim, separat de la resta de documents/arxius, en el qual només ha de figurar el títol. En aquest exemplar no ha de figurar cap referència al guionista o empresa implicada. En cas d'existir alguna referència el projecte quedarà exclòs de la convocatòria.  
  
El projecte inclourà:  
- Memòria explicativa.  
La memòria explicativa estarà composta per una sinopsi de principi a fi de tres pàgines com a màxim i una declaració d'intencions de l'autor també de tres pàgines com a màxim.  
- Mostra del treball per al que se sol·licita l'ajuda, que consistirà en un tractament del guió amb una extensió màxima de 40 folis, i el desenvolupament equivalent a cinc minuts del guió definitiu.  
El tractament estarà escrit en castellà o en valencià, segons la versió original en què es projecte redactar el guió, i podrà ser seqüenciat, capitular o narratiu.  
Si la versió original del guió no fóra ni en valencià ni en castellà, se n'haurà d'incloure una versió en una d'aquestes dues llengües.  
En el cas que es tracte de persones sol·licitants que no són naturals de la Comunitat Valenciana, s'haurà d'aportar un certificat d'empadronament municipal que hi acredite la seua residència, amb una antiguitat mínima d'un any.  
  
D'acord amb el que disposa l'article 28 de la Llei 39/2015, d'1 d'octubre, del Procediment Administratiu Comú de les Administracions Públiques, en absència d'oposició expressa per part del sol·licitant (apartat F del model de sol·licitud), l'òrgan gestor del procediment estarà autoritzat per a obtindre directament les dades dels documents elaborats per qualsevol administració, i que per a aquest procediment són les següents:  
- Dades d'identitat (DNI o document equivalent en cas d'estrangers).  
- Certificat de l'Agència Estatal d'Administració Tributària, que acredite que es troba al corrent de les seues obligacions.  
- Certificat de la Tresoreria General de la Seguretat Social, que acredite que es troba al corrent de les seues obligacions.  
- Certificat de la Direcció Territorial de la Conselleria d'Hisenda i Model Econòmic corresponent, que acredite que es troba al corrent de les seues obligacions tributàries amb la Generalitat.  
En cas d'oposició a la seua obtenció per l'Administració, serà l'interessat qui haja d'aportar els documents adés esmentats.  
  
València, 19 de gener de 2018.- El president de CulturArts Generalitat: Vicent Marzà Ibáñez.